**מתוך ספרו: מגילה במוקפות חומה, ירושלים תשע"ג, עמ' 239-232**

## **הרב יהודה זולדן**

## **מקרא מגילה בערים מוקפות חומה בימות תנאים ואמוראים**

## א. ערים מוקפות חומה בספר יהושע

ב. מסורות מימי תנאים ואמוראים על ערים מיוחסות כמוקפות חומה מימות יהושע בן נון

ג. ערים מוקפות חומה בימות תנאים ואמוראים

## **א. ערים מוקפות חומה בספר יהושע**

עוד לפני הכניסה לארץ, נזכר כמה פעמים בחומש במדבר ובחומש דברים, שחלק מערי ארץ ישראל היו בצורות.[[1]](#footnote-1) בספר יהושע נזכרים שמות של ערים רבות ונזכר שיש ביניהן גם ערי מבצר.[[2]](#footnote-2) רק על חלק קטן מהן נאמר מפורשות שהן ערים בצורות ומוקפות חומה: יריחו (יהושע ו, ה, כ), צור (שם יט, כט), הצדים, צֵר, חמת, רקת וכנרת (שם לה).

בגמרא הובאה מחלוקת באשר לטיב הערים שמנה יהושע. לדברי רב יהודה אמר רב: "לא מנה יהושע אלא עיירות העומדות על הגבולין" (בבא בתרא נו ע"א), ודברים דומים נאמר שם גם בשם ר' יוסי בר חנינא. לעומת זאת: "רבי שמעון בן לקיש אמר: מוקפות חומה מנה" (ירושלמי מגילה א, א). לדברי רב ור' יוסי בר חנינא, רשימת הערים שבספר יהושע היא רשימה של ערי גבול בין השבטים או ערי גבול עם העמים האחרים שישבו בארץ. בדברים אלו אין הבעת עמדה בשאלה אם הן היו מוק"ח או לא ויתכן שהם סברו שהערים הללו לא היו מוק"ח כלל. אמנם יתכן שהמסורת של רב ור' יוסי בר חנינה היתה שמדובר על ערי גבול נוסף להיותן ערי חומה.[[3]](#footnote-3) לדברי ר' שמעון בן לקיש, כל הערים שנזכרו בספר יהושע היו מוקפות חומה. מדובר על עשרות רבות של ערים, אם כי כאמור רק על חלק מהן נאמר בפסוקים במפורש שהן היו מוקפות חומה.

מאז כיבוש הארץ בימי יהושע בן נון עד זמן תקנת מקרא מגילה בתחילת הבית השני, עברו מאות שנים, ובכל זאת מתקני התקנה קבעו שבערים שלהן מסורת על היותן מוק"ח מימות יב"ן יקראו מגילה בט"ו באדר. איך נשמרה המסורת על אודות ערים אלו? הרשב"א כתב:

ומסתברא לי דכל הני מילי בארץ ישראל שבזמן התקנה היו עריהם ידועות ומקובלות בידם איזו היא עיר ואיזו כרך, מפני שהיה להם לדעת מחמת דין בית בבתי ערי חומה ושלוח מצורעים.[[4]](#footnote-4)

דיני מכירת בית בבתי ערי חומה ודיני שילוח מצורעים נהגו רק בערים מוקפות חומה. הם נהגו לאורך כל תקופת הבית הראשון, וכך נשמרה המסורת על אודות הערים הללו.

**ב. מסורות מימי תנאים ואמוראים על ערים מיוחסות כמוקפות חומה מימות יהושע בן נון**

במשנה מופיעה רשימה של ערים שהן מוק"ח מימות יב"ן. רשימה זו לא עסקה בערי חומה מימות יב"ן בהקשר למקרא מגילה, אלא בהקשר לדיני קדושת בתי ערי חומה. היא אינה נזכרת כלל במסכת מגילה – במשנה, בתוספתא, בבבלי ובירושלמי:

מוקפות חומה מימות יהושע בן נון, כגון: קצרה הישנה של ציפורים,[[5]](#footnote-5) וחקרה של גוש חלב,[[6]](#footnote-6) ויודפת הישנה, וגמלא, וגדוד, וחדיד, ואונו, [ולוד][[7]](#footnote-7) וירושלים, וכן כיוצא בהן.[[8]](#footnote-8)

ר' ישמעאל בן ר' יוסי, הסביר שהערים המופיעות במשנה הן ערים שעולי בבל מצאו באותה עת:

אמר ר' ישמעאל בן ר' יוסי: וכי אין לנו מוקפת חומה אלא אלו בלבד, הרי הוא אומר: "ששים עיר כל חבל ארגוב... כל אלה ערים בצורות חומה גבוהה" (דברים ג, ד-ה). אלא כיון שגלו ישראל לבבל, בטלה מהן מצות ערי חומה, וכשעלו מן הגולה מצא אלו שמוקפות חומה מימות יהושע בן נון וקדשום.[[9]](#footnote-9)

תוספתא זו אינה מתייחסת לרשימה כל שהיא, ובגמרא מייחסים את שאלת ר' ישמעאל בן ר' יוסי: "וכי אין לנו מוקפות אלא אלו בלבד" (ערכין לב ע"ב), לרשימת הערים המנויות במשנה כמוקפות חומה. תשובתו היא שרשימה זו היא מדגמית. הביטויים במשנה: "כגון", "וכן כיוצא בהן", מלמדים שהיו ערים נוספות.

במדרש הלכה מוצגת רשימת הערים שנזכרו במשנה כך:

המוקפות חומה מימות יהושע בן נון, כגון: קצרה הישנה של ציפורי, וחקרה של גוש חלב, ויודפת הישנה, וגמלה הרי בגליל, וגדוד הרי בעבר הירדן, וחדיד ואונו וירושלם הרי ביהודה.[[10]](#footnote-10)

הרשימה נחלקת לשלוש קבוצות ע"פ אזורי הארץ: גליל, עבר הירדן ויהודה. אביי ורבא, הסבירו את משמעות החלוקה הגיאוגרפית הזאת:

אמר אביי, הכי קאמר: עד גמלא בגליל, עד גדוד בעבר הירדן, וחדיד ואונו וירושלים ביהודה. רבא אמר: גמלא בגליל, לאפוקי גמלא דשאר ארצות. גדוד בעבר הירדן, לאפוקי גדוד דשאר ארצות. אינך דלא איכא דכותייהו לא איצטריך ליה.[[11]](#footnote-11)

לפי אביי, רשימת הערים הנזכרות בגליל ובעבר הירדן, מציינות נקודות גבול. כל המקומות שמדרום לגמלא או עד ממערב לגדוד היו מוקפים חומה. לפי רבא, ציינו את מיקומן של ערים מסוימות במרחב הגיאוגרפי של ארץ ישראל, מאחר שיש ערים בעלות שם תואם במקומות אחרים בארץ. מכל מקום, רשימת הערים שלהן מסורת שהן מוק"ח מימות יב"ן, גדולה יותר ממה שמופיע במשנה בערכין שם, אם כי הן לא נמנו במפורש.

ברשימה שבמשנה נזכרו שמותיהן של תשע ערים בלבד, שלמעט אחת בלבד – ירושלים, אף אחת מהן לא נזכרה במפורש בספר יהושע. הרב יהוסף שווארץ הציע שהרשימה שבמשנה זו היא תוספת לאמור בספר יהושע. לדבריו, בתחילת בית שני היו ערים רבות מוק"ח בארץ אלא שהן נחרבו עם חורבן בית שני, ור' יהודה הנשיא מנה את הערים המוק"ח מימות יב"ן שהיו קיימות בזמנו.[[12]](#footnote-12)

ר' ישמעאל בן ר' יוסי טען שאפשר לשחזר מסורת של עיר מוקפת חומה:

ולא אלו בלבד, אלא כל שתביא לך במסורת שמוקפות חומה מימות יהושע בן נון, כל המצוה הזאת נוהגת בה.[[13]](#footnote-13)

המילים: "ולא אלו בלבד", מתייחסות לרשימת הערים שבמשנה (ערכין ט, ו), אף שאינן מופיעות בתוספתא. לדברי ר' ישמעאל בן יוסי, רשימת הערים שלהן מסורת על היותן מוק"ח מימות יב"ן פתוחה, ואם יסתבר בדרך כלשהי שלערים נוספות יש מסורת על היותן מוק"ח מימות יב"ן, הרי שיש להחיל עליהן את המצוות הייחודיות הנוהגות בערי חומה: "שילוח מצורע, וקריאת מגילה בחמשה עשר, והבית חלוט בה לסוף שנה" (מגילה י ע"ב, רש"י ד"ה כל).[[14]](#footnote-14) ר' ישמעאל לא הסביר כיצד ניתן לחדש מסורת לאחר שעברו שנים רבות מאז עליית עולי בבל לארץ.

כדי לקבוע שמקום מסוים היה מוק"ח בימות יב"ן, אין צורך בקיומה של חומה או שריד ממנה. על הפסוק: "אשר לוא חומה" (ויקרא כה, ל) נדרש כך:

רבי אליעזר בר' יוסי אומר: "אשר לוא חומה" – אף על פי שאין לו עכשיו, והיה לו קודם לכן.[[15]](#footnote-15)

הכתיב בפסוק הוא: "אשר לוא חומה", אך הפירוש הוא במשמעות: אשר לו חומה. מעמדה של עיר כעיר מוק"ח הוא גם אם אין לה חומה עתה. כמובן שנוכחות של חומה או שריד ממנה יכול לסייע, אך אין זה תנאי.

## **ג. ערים מוקפות חומה בימות תנאים ואמוראים**

להלן נעמוד על הידוע לנו על אודות מקרא מגילה במקומות שנזכרו בספרות תנאים ואמוראים כמקומות מוקפים חומה (למעט ירושלים) עד לזמן היציאה מן החומות (תרל"ז).

ברוב המקומות שנזכרו במשנה (ערכין ט, ו) כערים מוק"ח מימות יב"ן, אין לנו תיעוד על מקרא מגילה בהן: ציפורי,[[16]](#footnote-16) יודפת,[[17]](#footnote-17) גמלא,[[18]](#footnote-18) גדור,[[19]](#footnote-19) חדיד, אונו,[[20]](#footnote-20) גיא החרשים[[21]](#footnote-21) ולוד.[[22]](#footnote-22) כך גם באשר לעיר חמת (ירושלמי מגילה א, א).

### **1. גוש חלב**

מבין הערים שנזכרו במשנה (ערכין ט, ו) כמוקפות חומה רק על גוש חלב יש בידינו תיעוד על מקרא מגילה בה גם בט"ו באדר. כך כתב העיד הרב אשתורי הפרחי, הכפתור ופרח:

ואני בבואי אל הארץ הקדושה בחסד עליון שמעתי כי בגוש חלב היו קורין המגלה י"ד וט"ו, דאלו במקומות המסופקים הדין הוא כך.[[23]](#footnote-23)

הכפתור ופרח גיבה את מנהג יושבי גוש חלב לקרוא בי"ד ובט"ו באדר בהנחה שזהו מקום שיש ספק אם הוא אכן מוק"ח מימות יב"ן, אם כי היא מזוהה במשנה בוודאות כעיר מוק"ח מימות יב"ן. יתכן שליושבי גוש חלב באותה העת לא היה ברור שמקומם זהה לגוש חלב הנזכרת במשנה כמקום שעולי בבל זיהו כעיר מוק"ח מימות יב"ן.[[24]](#footnote-24)

**2. טבריה**

טבריה נקראת על שם הקיסר טיבריוס: "אמר ר' יודן... טבריה על שם טיבירואיס" (בראשית רבה [וילנא] פרשה כג, א). לר' יוחנן, לר' ירמיה, וכן לרבא, היתה מסורת שבמקום שבו הוקמה העיר טבריה, היתה עיר מוק"ח מימות יב"ן. הם חלוקים בשאלה אם שמה הקדום של טבריה הוא רקת או חמת (יהושע יט, לה): "חמת זו טבריה... רקת זו טבריה" (מגילה ו ע"א).

על ר' יהודה הנשיא מסופר שקרא מגילה בטבריה בט"ו באדר (מגילה ה ע"ב). אמנם ר' יהודה הנשיא לא כלל את טבריה ברשימת הערים המוק"ח מימות יב"ן במשנה (ערכין ט, ו). יתכן שהסיבה לכך היא שבמשנה מופיעה רשימה מדגמית של ערים מוק"ח מימות יב"ן שבהן ישבו עולי בית שני, והם לא התיישבו באזור טבריה.

על חזקיה, בנו של ר' חייא ידידו של רבי יהודה הנשיא, מסופר שקרא מגילה בטבריה בי"ד ובט"ו באדר (מגילה ה ע"ב). הוא קיבל את המסורת שטבריה היא במקומה של עיר מוק"ח מימות יב"ן, אך התלבט אם העובדה שהחומה מקיפה את העיר משלוש רוחות בלבד, מאחר שהרוח המזרחית פתוחה לים, די בה כדי להגדיר את טבריה כעיר מוק"ח לעניין מקרא מגילה, ועל כן קרא מגילה בשני ימי הפורים, בי"ד ובט"ו באדר.[[25]](#footnote-25)

על רבי יוחנן מסופר שקרא מגילה בט"ו באדר בטבריה במקום שנקרא "כנישתא דכיפרא",[[26]](#footnote-26) מאחר שלטענתו זו טבריה העתיקה, והוא לא חשש לספקו של חזקיה (ירושלמי מגילה א, א). מכאן שהיתה מסורת על קריאת מגילה בטבריה בט"ו באדר, וחזקיה ערער עליה וקרא בי"ד ובט"ו באדר. לא ידוע אם אחרים תמכו בעמדת חזקיה או שהוא היה בודד בעמדתו.

הרב אשתורי הפרחי בעל הכפתור ופרח התגורר בבית שאן. הוא סיפר שהתכתב עם ידידו הרב מתתיה מבית שאן[[27]](#footnote-27) בסוגיית זמן מקרא מגילה בערים מוק"ח מימות יב"ן, והרב מתתיה כתב לו על זמן מקרא מגילה בטבריה:

וכן על טבריה אמרתי כי יש לה דין מוקפת חומה, מההיא דרבי (מגילה ה ע"ב) עליו השלום, ע"כ. והדין עמו.[[28]](#footnote-28)

גם מדברי הרב מתתיה והרב אשתורי הפרחי לא ברור מה היה מנהגם של אנשי טבריה באותם ימים, אם אמנם קראו בטבריה בט"ו באדר בלבד, או שר' מתתיה קרא ליהודי טבריה לקרוא מגילה בט"ו באדר בלבד, מאחר שהם נהגו אחרת.

הרדב"ז כתב שרק במקום שיש סיבה להטיל ספק שמא עיר מסוימת היא מוק"ח מימות יב"ן, יש לקרוא בי"ד ובט"ו באדר, כגון העיר טבריה שלגביה הסתפק האמורא חזקיה אם העובדה שחלק מהיקפה הוא ים ולא חומה ממשית, פוגעת במעמדה כעיר מוקפת חומה (מגילה ה ע"ב). אך אם אין שום סיבה לטעון שלעיר מסוימת יש מסורת על היותה מוק"ח מימות יב"ן, אזי קוראים בי"ד באדר בלבד כרוב העולם. רק במקום שיש ודאות שהעיר מוק"ח מימות יב"ן יש לקרוא בט"ו באדר. מסקנתו היא שבטבריה יש לקרוא יומיים בשל הספק שהעלה האמורא חזקיה אם הים הוא חומתה.[[29]](#footnote-29)

הרב יהודה שמואל אשכנזי היה יליד טבריה, והוא כתב שבטבריה קראו בי"ד באדר בברכה ובט"ו באדר ללא ברכה בשל ספקו של חזקיה.[[30]](#footnote-30) פוסקים נוספים ציינו את מנהג תושבי טבריה לקרוא מגילה בי"ד ובט"ו באדר.[[31]](#footnote-31)

### **3. הוצל**

רב אסי קרא מגילה בי"ד ובט"ו באדר בעיר הוצל, מאחר שהסתפק אם יש למקום מסורת על היותו מוק"ח מימות יב"ן (מגילה ה ע"ב). הוצל היא עיר בבבל (מגילה כט ע"א), ובה התגורר רב אסי (חולין כו ע"ב).

בשמו של רב אסי גם נאמר שהוצל הנמצאת בבית בנימין היא בוודאי מוק"ח מימות יב"ן (מגילה ה ע"ב).[[32]](#footnote-32) העיר הוצל בבנימין איננה נזכרת בספר יהושע. לדברי הרמב"ן, היתה עיר בשם הוצל באזור בנימין והיתה מסורת שעיר זו היא מוקפת חומה מימות יב"ן.[[33]](#footnote-33)

## **סיכום**

בולט לעין שבמשנה ובתלמודים היתה ודאות שבערים המיוחסות כמוק"ח מימות יב"ן יש לקרוא בט"ו באדר, למעט ספקו של האמורא חזקיה ביחס לטבריה והאמורא רב אסי בהוצל, שהם קראו בהם מגילה בי"ד ובט"ו באדר.

כפי הנראה דלדול הישוב היהודי בארץ עם סיום תקופת אמוראי ארץ ישראל, והעתקת מרכז התורה לבבל ואחר כך לארצות אחרות, החלישו את המסורת על ערים מוקפות חומה מימות יב"ן בארץ ישראל, וההלכות והמנהגים הנהוגים במקומות אלו. בכל הספרות ההלכתית ובספרי מסע בארץ ישראל מצאנו התייחסות מועטה לשאלת זמן מקרא מגילה בערים נוספות שלהן מסורת על אודות היותן מוק"ח מימות יב"ן.

1. . במדבר יג, כח; דברים א, כח; דברים ג, ה, יד; דברים ט, א. [↑](#footnote-ref-1)
2. . יהושע י, כ; יד, יב. בנחמיה ט, כה, נזכרו כיבושי הארץ בזמן יהושע ובהם כיבוש ערי מבצר. [↑](#footnote-ref-2)
3. . כך פירשו: בקרבן העדה על הירושלמי שם; ביפה עינים, בבא בתרא נו ע"א. [↑](#footnote-ref-3)
4. .הרשב"א, מגילה י ע"ב. [↑](#footnote-ref-4)
5. .בערוך, ערך קצרה, פירש שקצרה זו מדינה מוקפת חומה. רש"י (ערכין שם): "קצרה – שם עיר קטנה שמחוץ לציפורי". בירושלמי מסופר: "מעשה שנפלה דליקה בחצר יוסי בן סימאי בשיחין וירדו בני קצרה של ציפורין לכבותו" (ירושלמי שבת טז, ז; ירושלמי יומא ח, ה; ירושלמי נדרים ד, ט). סיפור זה מופיע בבבלי כך: "ובאו אנשי גיסטרא של ציפורי לכבות" (שבת קכא ע"א). רש"י (שם) פירש שהיו אלה נציגי השלטון שבאו לכבות את הדליקה. קצרה או קסטרא, נזכרת כמקום מושב לגיונות המלך (משנה אהלות יח, יב). [↑](#footnote-ref-5)
6. .בערוך, ערך חקרה, מפרש שחקרה זו מצודה, או מבצר. מפנה לתרגום בשמואל ב ח, ז; כג, יד. כך מופיע בתרגום לפסוקים הבאים: במדבר יג, יט; לב, יז, ועוד. [↑](#footnote-ref-6)
7. . בדפוס וברוב כתבי היד לא מופיעה העיר לוד. בכת"י אוקספורד (370) 726 .OPP, נוסף בין אונו לירושלים גם: "ולוד". זו כנראה גם הגירסא שהיתה בפני רש"י במגילה ד ע"א. רש"י במגילה י ע"א, כתב שבמשנה בערכין מנו תשע ערים מוק"ח. המהרש"א (מגילה ד ע"א), מעיר שלפני רש"י היתה גירסה שונה ממה שמופיע במשנה במסכת בערכין. [↑](#footnote-ref-7)
8. . משנה ערכין ט, ו. [↑](#footnote-ref-8)
9. . תוספתא, ערכין [צוקרמאנדל] ה, טז. [↑](#footnote-ref-9)
10. . ספרא בהר פרשה ד. [↑](#footnote-ref-10)
11. . ערכין לב ע"ב. [↑](#footnote-ref-11)
12. . הרב יהוסף שווארץ, שו"ת דברי יוסף, ירושלים תרכ"ב, סימן ב, דף ו ע"ב-ז ע"ב, ח ע"ב-ט ע"א. [↑](#footnote-ref-12)
13. . תוספתא, ערכין [צוקרמאנדל] ה, טז. [↑](#footnote-ref-13)
14. . רש"י (שבועות טז ע"א ד"ה כל המצות האלו) כתב: "מצות בתי ערי חומה ושילוח מצורעים ושאין עושים מגרשיהן שדה", ולא הזכיר קריאת מגילה. אך אין ללמוד מכאן שרש"י חזר בו או סותר את דבריו. הגמרא במסכת שבועות שם לא עסקה כלל במקרא מגילה ולכן לא היה צורך להזכיר זאת, בעוד שהגמרא במסכת מגילה עוסקת באופן כללי בעניינים הקשורים למקרא מגילה, ולכן רש"י ציין זאת, אף על פי שהסוגיה המסוימת (מגילה י ע"א-ע"ב) שם הזכיר זאת רש"י, לא עסקה כלל בעניינים הקשורים למקרא מגילה. [↑](#footnote-ref-14)
15. . מגילה ג ע"ב; ערכין לב ע"א. [↑](#footnote-ref-15)
16. . בתוספתא (מגילה ב, ד) מופיע דיון על אודות מקרא מגילה בלילה בשל מעשה שאירע בציפורי, אך לא נאמר שם אם קראו את המגילה בליל י"ד באדר או בליל ט"ו באדר. צביקה צוק, "ציפורי וסביבתה", אריאל, 109 (תשנ"ה), עמ' 19, כתב שבציפורי לא נמצאו ממצאים מתקופת יב"ן, אך נמצאו כלי חרס מתקופת הברזל השנייה ומהתקופה הפרסית. [↑](#footnote-ref-16)
17. . על זיהוי יודפת: מוטי אביעם, "יודפת – חשיפתה של עיר יהודית בגליל מימי הבית השני והמרד הגדול", קדמוניות, לב (1999), עמ' 101-92. [↑](#footnote-ref-17)
18. . על זיהויה של גמלא: שמואל קליין, ארץ הגליל, ירושלים תשכ"ז, עמ' 165-163. לעומתו: שמריהו גוטמן, סויואל רפל, גמלא עיר במרד, תל אביב תשנ"ד, עמ' 61-58. על הממצאים הארכאולוגיים בה, ראה: האנציקלופדיה החדשה לחפירות ארכיאולוגיות בארץ ישראל (עורך: אפרים שטרן), כרך א, ירושלים תשנ"ב, עמ' 348-342; שמריה גוטמן, שם, עמ' 180-79. [↑](#footnote-ref-18)
19. . גדור נזכרת גם כהר שהיו משיאין בו משואות (תוספתא ראש השנה א, יז). בן ציון סגל, הגיאוגרפיה במשנה, ירושלים תשל"ט, עמ' 57, זיהה אותה עם תל-ג'אדור הסמוך לעיר א-סלט, במרכז הרי עבר הירדן. אך יהושע הורוויץ, ארץ ישראל ושכנותיה, וינא תרפ"ג, עמ' 190, הסתפק בזיהוי זה. לטענתו, יתכן שיש לזהות את המקום בכפר גדידה הנמצא לצפון ודי יבס (ואדי יבש) ומחנים. על יודפת וגמלא כערים מוקפות חומה: דוד אדן ביוביץ', "רשימת 'ערי חומה' והעדות הארכיאולוגית-ההיסטורית מיודפת ומגמלא", תרביץ, סו (תשנ"ז), עמ' 470-449. [↑](#footnote-ref-19)
20. . מזרחית למושב חדיד שקם לאחר מלחמת השחרור, נמצא תל הנקרא תל חדיד. בן ציון סגל, הגיאוגרפיה במשנה, עמ' 94-93, כתב שבתל נתגלו קברים קדומים, בורות מים, פסיפס עם כתובת יוונית. על זיהוי מיקומם של אונו וחדיד, ראה: יואל אליצור, שמות מקומות קדומים בארץ ישראל השתמרותם וגלגוליהם, ירושלים תשס"ט, עמ' 139, 164-162, 425. אונו מזוהה עם הכפר עאנא, כיום בין אור יהודה לנוה מונסון. ראה עוד: עקיבא מרדכי פרידמן, "אונו – ידיעות חשובות מכתבי הגניזה הקהירית", בין ירקון ואילון (עורך: ד' גרוסמן), רמת גן תשמ"ג, עמ' 86-73, שציין את אזכורי אונו בחז"ל ושהיא מיוחסת כעיר מוק"ח מימות יב"ן. [↑](#footnote-ref-20)
21. . מנשה הראל, "גי החרשים – חרושת העץ והמתכת בימי המקרא", קדמוניות נופי ארץ ישראל, אור יהודה תשס"ה, עמ' 206-205, אסף הצעות של כמה חוקרים המזהים את גיא החרשים במקומות שונים באזור לוד ואונו. לדבריו, גיא החרשים איננו שם ישוב, אלא מקום מלאכתם של חרשי המתכת. יתכן שלה התכוון ר' חנניה המזהה את לוד ואונו עם גיא החרשים. [↑](#footnote-ref-21)
22. . ר' יהושע בן לוי, שהיה תושב לוד (ירושלמי תרומות ח, ד), העיד גם הוא שלוד אונו וגיא החרשים מוק"ח מימות יב"ן. בדור יבנה, בימים שלפני מרד בר כוכבא, העיד רבי יהודה על מקרא מגילה בלוד: "אמר ר' יהודה: קטן הייתי וקריתיה לפני ר' טרפון בלוד וקבלני" (תוספתא מגילה [ליברמן] ב, ח; ירושלמי מגילה ב, ד; מגילה כ ע"א). אך לא נאמר אם היה זה בי"ד באדר או בט"ו באדר. [↑](#footnote-ref-22)
23. . כפתור ופרח, חלק א, ירושלים תשנ"ז, עמ' קסד-קסה. בידינו עדות קדומה לדברי הכפתור ופרח על מקרא מגילה בגוש חלב, בשמו של ר' שמואל ב"ר שמשון שסייר בפלסטינא בראשית המאה ה-13, וכך הוא רשם ברשימת מסעו: "הלכנו לגוש חלב, ועל פני העיר מצאנו קבר שמעיה ואבטליון ובצידם קבורים אדרמלך ושראצר בני סנחריב שהתגיירו ובאו לארץ ישראל, ועמדנו שם ועשינו פורים" (אצל: שרגא שולץ, "מכתב מרבי שמואל ב"ר שמשון", הצופה לחכמת ישראל, שנה יד, בודפשט תר"ץ, עמ' 78-77). הוא לא כתב באיזה תאריך הם ציינו את פורים. [↑](#footnote-ref-23)
24. . כך הציע הרב שריה דבליצקי, "אימתי זמן הפורים בהתנחלות בית אל ובמחנות הצבא שם", תחומין, א (תש"מ), עמ' 129. [↑](#footnote-ref-24)
25. . ירושלמי מגילה א, א; מגילה ה ע"ב. [↑](#footnote-ref-25)
26. . במקום נוסף בירושלמי מופיע ר' יוחנן בהקשר של בית הכנסת בכיפרא (ירושלמי ראש השנה ד, ד). [↑](#footnote-ref-26)
27. . ר' מתתיה היה תושב בית שאן, וכפי שציין הכפתור ופרח, חלק א, ירושלים תשנ"ז, עמ' נט. הוא הזכיר אותו גם בעמ' רנב. [↑](#footnote-ref-27)
28. . שם עמ' קסה. [↑](#footnote-ref-28)
29. . שו"ת רדב"ז, חלק א, ירושלים תשל"ב, סימן רנב. [↑](#footnote-ref-29)
30. . הרב יהודה שמואל אשכנזי, סידור בית עובד, חלק ב, ליוורנו תר"ג, עמ' 298. [↑](#footnote-ref-30)
31. . כך כתבו: המגן אברהם, שולחן ערוך, סימן תרפח ס"ק ד; המשנה ברורה, סימן תרפח ס"ק ט; כף החיים, שם ס"ק טז. ערוך השולחן, אורח חיים, סימן תרפח, סעיף יג, כתב: "ואפשר דבטבריא דהוה ספיקא דדינא, לא יברכו לא בי"ד ולא בט"ו, כדעת הר"י בטור גם על שארי ספיקות". כוונתו לפסק הרב יחיאל אחי בעל הטורים, טור, אורח חיים, סימן תרפח. [↑](#footnote-ref-31)
32. . הרב מרדכי הכהן, "לתולדות התנא איסי בן יהודה", סיני, לד (תשי"ד), עמ' תיד-תיט, עסק בזיהויה של הוצל בבית בנימין. [↑](#footnote-ref-32)
33. . רמב"ן, מגילה ה ע"ב. להלן הצעות אחרות לזיהוי הוצל: יהושע הורוויץ הציע שהכוונה לעיר "אצל" (זכריה יד, ה) הנמצאת באזור שבט בנימין. לדבריו, יתכן שהיה זה גם הכפר הבבלי: "ר' יוסי בר יהודה איש כפר הבבלי" (משנה אבות ד, ב), שעליו נאמר: "הוא יוסף איש הוצל, הוא יוסף הבבלי, הוא איסי בן יהודה" (יומא נב ע"ב). (יהושע הורוויץ, ארץ ישראל ושכנותיה, וינא תרפ"ג, עמ' 73). בן ציון אשל הציע שהוצל של בנימין היא הוצל הבבלי, והמקום נקרא כך מאחר שתושביו התייחסו על שבט בנימין. (ישובי היהודים בבבל בתקופת התלמוד, ירושלים תשל"ט, עמ' 107-105). הרב אורי דסברג הציע שמדובר בעיר בארץ ישראל שהיתה שייכת לאדם בשם בנימין. (עלון עונג שבת, כ"ה בניסן תש"ע, גליון מס' 13, עמ' 3). אין בידינו מידע על אודות מקרא מגילה בהוצל של בנימין, מלבד מה שסופר על רב אסי. [↑](#footnote-ref-33)